Ir-Regolament tal-Kummissjoni (KE) Nru 1336/2003
tal-25 ta’ Lulju 2003
li jemenda r-Regolament (KE) Nru 2076/2002 dwar il-kontinwazzjoni ta’ l-użu tas-sustanzi mniżżla fil-lista ta’ l-Anness II
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 dwar l-introduzzjoni fis-suq ta’ prodotti li jipproteġu l-pjanti [1], kif l-aħħar emendata bid-Direttiva tal-Kunsill 2003/70/KE [2], u b’mod partikolari tar-raba’ subparagrafu ta’ l-Artikolu 8(2) ta’ din id-Direttiva,
Billi:
(1) Ir-Regolament tal-Kummissjoni (KE) Nru 2076/2002 [3] jistabbilixxi dispożizzjonijiet li jitolbu li ċerti sustanzi attivi mniżżla fl-Anness I tad-Direttiva 91/414/KEE ma jkunux użati u li l-awtorizzazzjonijiet għal prodotti li jipproteġu l-pjanti u li jkun fihom dawn is-sustanzi attivi jkunu rtirati mill-Istati Membri. Fil-każ ta’ użu li fir-rigward tiegħu ingħatat evidenza teknika addizzjonali li wriet li kien hemm il-ħtieġa essenzali li din is-sustanza attiva tibqa’ tintuża u li ma kienx hemm alternattiva effiċjenti għal din is-sustanza, kienu stabbiliti miżuri temporanji sabiex jgħinu fl-iżvilupp ta’ alternattivi.
(2) L-Istati Membri preżentaw evidenza ġdida li turi li għad hemm bżonn essenzali għal aktar użu ta’ dawn is-sustanzi. Din l-informazzjoni kienet eżaminata mill-Kummissjoni flimkien ma’ esperti mill-Istati Membri.. Għandhom jingħataw derogi biss f’dawk il-każijiet li jidhru li huma ġustifikati u li ma joħolqux tħassib u għandhom ikunu limitati għall-kontrol ta’ organiżmi li jagħmlu l-ħsara u li ma jeżistux alternattivi effiċjenti għalihom.
(3) Ċerti sustanzi attivi huma koperti kemm mit-tielet u kif ukoll mir-raba’ stadju tal-programm ta’ ħidma minħabba r-relazzjoni kimika tagħhom jew minħabba l-użu speċifiku tagħhom. Sabiex ikunu evitati inkonsistenzi, għandhom isiru l-adattamenti neċessarji fl-Anness II tar-Regolament (KE) Nru 2076/2002.
(4) Għaldaqstant, ir-Regolament (KE) Nru 2076/2002 għandu jkun emendat skond dan li ntqal.
(5) Il-miżuri stabbiliti f’dan ir-Regolament huma skond l-opinjoni tal-Kumitat Permanenti dwar il-Food Chain u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
L-Anness II tar-Regolament (KE) Nru 2076/2002 huma mibdul bit-test fl-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fil-intier tiegħu u għandu japplika direttament fl-Istati Membri kollha.
Magħmul fi Brussel, fil-25 ta’ Lulju 2003.